Oficiālais Vēstnesis L 039 , 17/02/1996 Lpp. 0001 - 0004



Komisijas Regula (EK) Nr. 295/96 (1996. gada 16. februāris), ar ko nosaka sīki izstrādātus noteikumus, kuri jāievēro, piemērojot Padomes Regulu (EEK) Nr. 1892/87 attiecībā uz pieaugušu liellopu tirgus cenu reģistrēšanu, pamatojoties uz Kopienas skalu liemeņu klasifikācijai EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1987. gada 2. jūlija Regulu (EEK) Nr. 1892/87 par tirgus cenu reģistrāciju liellopu un teļa gaļas nozarē [1], un it īpaši tās 2. pantu, tā kā Komisijas Regula (EEK) Nr. 563/82 [2], kurā jaunākie grozījumi izdarīti ar Regulu (EEK) Nr. 2090/93 [3], nosaka sīki izstrādātus noteikumus, kas jāievēro, piemērojot Padomes Regulu (EEK) Nr. 1208/81 [4], kura grozīta ar Regulu (EEK) Nr. 1026/9 [5], nosakot pieaugušu liellopu tirgus cenas, pamatojoties uz Kopienas skalu liemeņu klasifikācijai; tā kā, lai nodrošinātu, ka noteiktās cenas raksturo valsts produkciju, ir jāpadara obligāta cenu ziņošana tiem uzņēmumiem, kuros nokauj, vai tām personām, kas nosūta nokaušanai ievērojamu pieaugušu liellopu skaitu, tā, lai nodrošinātu, ka tiek ņemti vērā vismaz 25 % nokaušanu galvenajos ražošanas apgabalos un vismaz 30 % nokaušanu katrā dalībvalstī, un lai tiktu izvērtētas cenas, kas paziņotas no dažādiem apgabaliem, lai atspoguļotu šo apgabalu nozīmi liellopu un teļa gaļas ražošanā; tā kā dalībvalstu ziņā ir nolemt, vai to teritorijas jāsadala, un ja tā, tad cik apgabalos, un tā kā Apvienotajā Karalistē intervences mehānisms attiecībā uz liellopu gaļu ir atšķirīgs Lielbritānijai un Ziemeļīrijai, tad apgabaliem, pār kuriem lemj Apvienotā Karaliste, jāatrodas tikai Lielbritānijā vai Ziemeļīrijā; tā kā dažas dalībvalstis ir izveidojušas reģionālās komitejas cenu noteikšanai, un tā kā, ja to sastāvs nodrošina līdzsvarotu un objektīvu pieeju, to noteiktās cenas jāņem vērā, aprēķinot valsts cenu; tā kā paziņotās cenas var deformēt valsts cenas aprēķinu, ja vien tie, kuru kompetencē saskaņā ar šo regulu ir reģistrēt cenas, nav tās koriģējuši, ņemot vērā papildus maksājumus, kas izdarīti attiecībā uz liellopu gaļas nozari; tā kā jāatceļ Komisijas 1986. gada 30. oktobra Regula (EEK) Nr. 3310/86 par tirgus cenu reģistrāciju Kopienas līmenī, pamatojoties uz pieaugušu liellopu liemeņu klasifikācijas skalu [6], kurā jaunākie grozījumi izdarīti ar Regulu (EEK) Nr. 2089/93 [7]; tā kā Liellopu un teļa gaļas pārvaldības komiteja tās priekšsēdētāja noteiktajā termiņā nav sniegusi atzinumu, IR PIEŅĒMUSI ŠO REGULU. 1. pants 1. Tirgus cenu reģistrācija valsts un Kopienas līmenī, pamatojoties uz pieaugušu liellopu liemeņu klasifikācijas tabulu, tiek veikta katru nedēļu un attiecas uz šādām piecās kategorijās sadalītām uzbūves un tauku klasēm, kas precizētas Regulas (EEK) Nr. 1208/81 3. panta 1. punktā: a) nekastrētu jaunu vīriešu dzimuma liellopu, kas jaunāki par diviem gadiem, liemeņi: U2, U3, R2, R3, O2, O3; b) pārējo nekastrēto vīriešu dzimuma liellopu liemeņi: R3; c) kastrētu vīriešu dzimuma liellopu liemeņi: U2, U3, U4, R3, R4, O3, O4; d) sieviešu dzimuma liellopu, kas jau ir atnesušās, liemeņi: R3, R4, O2, O3, O4, P2, P3; e) sieviešu dzimuma liellopu liemeņi: U2, U3, R2, R3, R4, O2, O3, O4. 2. Dalībvalstis nolemj, vai to teritorija sastāv no viena apgabala, vai tā sadalāma vairāk nekā vienā apgabalā. Šādu lēmumu pieņem, pamatojoties uz: - to teritorijas lielumu, - administratīvu lēmumu, ja tādi ir, pastāvēšanu, - cenu ģeogrāfisko dažādību. Apvienotā Karaliste tomēr ietver vismaz divus apgabalus, proti, Lielbritāniju un Ziemeļīriju, ko drīkst sadalīt mazākos apgabalos, pamatojoties uz kritērijiem, kas minēti pirmajā daļā. 2. pants 1. Cenas drīkst reģistrēt pie šādu prasību izpildes: a) jebkuras lopkautuves īpašnieks, kurš gadā nokauj 20000 vai vairāk pieaugušu liellopu, ko viņš ir izaudzējis vai kas ir izaudzēti viņa vārdā, un/vai ko viņš ir iepircis; b) jebkuras lopkautuves īpašnieks, kuru ir iecēlusi dalībvalsts un kurš gadā nokauj mazāk nekā 20000 pieaugušu liellopu, ko viņš ir izaudzējis vai kas ir izaudzēti viņa interesēs, un/vai ko viņš ir iepircis; c) jebkura fiziska vai juridiska persona, kas gadā nosūta uz lopkautuvi nokaušanai 10000 vai vairāk pieaugušu liellopu; un d) jebkura fiziska vai juridiska persona, kuru ir iecēlusi dalībvalsts un kas gadā nosūta uz lopkautuvi nokaušanai mazāk nekā 10000 pieaugušu liellopu. Dalībvalstīm ir jānodrošina, lai cenas tiktu reģistrētas vismaz: - 25 % nokaušanu, kas veiktas tajos dalībvalsts apgabalos, kas kopā veido vismaz 75 % kopējo nokaušanu tajā dalībvalstī, un - 30 % pieaugušo liellopu, kas nokauti tās teritorijā. 2. Dalībvalstis, kurās cenu reģistrācija nav obligāta, saskaņā ar 1. punkta a) un c) apakšpunktu, drīkst lūgt Komisijai atkāpi attiecībā uz 1. punktu. Komisija lemj par šādas atkāpes pieļaušanu, ņemot vērā lopkaušanas nozares struktūru attīstību attiecīgajā dalībvalstī, dzīvnieku caurlaidspēju konkrētā lopkautuvē, kā arī cenu reģistrācijas un ziņošanas sistēmas saskaņošanas mērķi. Jebkura atkāpe tiek pieļauta tikai uz ierobežotu laikposmu. 3. Tās cenas, kas reģistrētas saskaņā ar 1. punktu, attiecas uz pieaugušiem liellopiem, kas nokauti konkrētajā reģistrācijas periodā, pamatojoties uz liemeņa svaru. Gadījumos, kad lopkautuvēs nokauj tajās audzētos vai to interesēs audzētos liellopus, reģistrētā cena ir vidējā cena, ko maksā par līdzvērtīgas kategorijas un klases liemeņiem, kas nokauti tajā lopkautuvē tās pašas nedēļas laikā. Cenas, kas reģistrētas katrai 1. panta 1. punktā minētajai klasei, norāda vidējo liemeņa svaru, uz ko tās attiecas, un to, vai tās ir vai nav koriģētas, lai ņemtu vērā visus elementus, kas minēti Regulas (EEK) Nr. 563/82 1. pantā. 3. pants 1. Cenas un sīkāku informāciju, kas minēta 2. panta 3. punkta trešajā daļā un kas reģistrētas laikposmā no pirmdienas līdz svētdienai, saskaņā ar 2. pantu: - vēlākais līdz dalībvalsts noteiktam laikam nākamajā trešdienā, lopkautuves īpašnieks vai attiecīgā fiziskā vai juridiskā persona rakstiski paziņo dalībvalsts kompetentajai iestādei, vai - pēc dalībvalsts izvēles, nodod tās kompetentās iestādes rīcībā lopkautuvē vai fiziskās vai juridiskās personas telpās. Tomēr, ja dalībvalsts ir izveidojusi komiteju, kuras uzdevums ir noteikt cenas apgabalā, un ja šādas komitejas sastāvs ir vienmērīgi sadalīts starp pieaugušu liellopu un to liemeņu pircējiem un pārdevējiem, un priekšsēdētājs ir kompetentās iestādes darbinieks, tad tāda dalībvalsts drīkst noteikt, ka cenas un sīkā informācija ir jānosūta tieši attiecīgā apgabala komitejas priekšsēdētājam. Gadījumā, ja dalībvalsts to nenosaka, tad datus komitejas priekšsēdētājam nosūta kompetentā iestāde. Priekšsēdētājs nodrošina, lai tad, kad katra atsevišķa cena tiek paziņota komitejas locekļiem, nebūtu iespējams noteikt tās izcelsmi. 2. Paziņotās cenas ir vidējā cena par klasi, un tās ir izteiktas valsts valūtā. 3. Jebkura lopkautuve vai fiziskā vai juridiskā persona, kas minēta 2. panta 1. punktā un kas veic papildus maksājumus pieaugušu liellopu vai to liemeņu piegādātājiem, ko paziņotajās cenās neņem vērā, paziņo savas dalībvalsts kompetentajai iestādei par pēdējo no savas puses veikto papildus maksājumu un laikposmu, uz kuru tas attiecas. Pēc tam tā ik reizi, kad tiek veikts papildus maksājums, paziņo tā apjomu dalībvalstij. 4. a) Dalībvalsts kompetentā iestāde, atkarībā no cenām, kas tai paziņotas saskaņā ar šā panta 1. punktu, nosaka vidējo reģionālo cenu katrai klasei, kas minēta 1. panta 1. punktā. b) Komitejas, kas minētas 1. punktā, atkarībā no cenām, kas tām paziņotas saskaņā ar šā panta 1. punktu, nosaka vidējo reģionālo cenu katrai klasei, kas minēta 1. panta 1. punktā, un paziņo tās dalībvalsts kompetentajai iestādei. c) Gadījumos, kad pirkumi tiek apmaksāti pēc vienotas likmes, ja liemeņi sūtījumā attiecas ne vairāk kā uz trim secīgām uzbūves klasēm un trim secīgām barojuma klasēm tajā pašā kategorijā, tad, nosakot cenas saskaņā ar a) un b) apakšpunktu, ņem vērā to cenu, kas samaksāta par to uzbūves klasēm, kurā ir klasificēts lielākais skaits liemeņu, vai arī, ja tie ir vienmērīgi sadalīti pa klasēm, tad par vidējo no šīm klasēm, ja šādas klases pastāv. Visos pārējos gadījumos cenu neņem vērā. Tomēr, ja pirkumi, kas apmaksāti pēc vienotas likmes, attiecas mazāk nekā uz 35 % kopējo nokauto pieaugušo liellopu dalībvalstī, tad dalībvalsts drīkst nolemt neņemt vērā šādu pirkumu cenas aprēķinos, kas minēti a) un b) apakšpunktā. d) Tādā gadījumā kompetentā iestāde aprēķina sākotnējo valsts cenu katrai klasei, izvērtējot reģionālās cenas, lai ņemtu vērā konkrētajā teritorijā tajā apgabalā nokauto dzīvnieku procentuālo daļu, uz kuras cenām notiek atsauce, attiecībā pret kopējām nokaušanām attiecīgajā kategorijā visā dalībvalstī. e) Kompetentā iestāde koriģē sākotnējo valsts cenu par klasi: - lai ņemtu vērā visus elementus, kas minēti Regulas (EEK) Nr. 563/82 1. pantā, ja tāds koriģējums nav jau veikts, un - lai ņemtu vērā izdarītos papildus maksājumus, kā minēts 3. punktā, ja koriģējums sastādītu vismaz 1 % no cenas konkrētajai klasei. Kompetentā iestāde, veicot koriģējumu saskaņā ar otro ievilkumu, sadala kopējos papildus maksājumus, kas izdarīti liellopu gaļas nozarē attiecīgajā dalībvalstī iepriekšējā finanšu gadā, izejot no kopējās ikgadējās, tonnās izteiktās caurlaidspējas pieaugušiem liellopiem, par kuriem tiek ziņotas cenas. 5. Ja dalībvalsts kompetentā iestāde uzskata, ka tai paziņotās cenas: - attiecas uz nenozīmīgu liemeņu skaitu, tā neņem tādas cenas vērā, - šķiet tādas, uz ko nevar paļauties, tā ņem tādas cenas vērā tikai tad, kad un ja ir pārliecinājusies par to uzticamību. 4. pants 1. No pulksten 14.00 otrdienā līdz, vēlākais, trešdienas pusnaktij katru nedēļu dalībvalstis paziņo Komisijai cenas, kas aprēķinātas saskaņā ar 3. panta 4. punktu par laikposmu no iepriekšējās pirmdienas līdz svētdienai. Tās neziņo šādas cenas nevienai citai iestādei, pirms tās nav paziņotas Komisijai. 2. Ja, izņēmuma gadījumos vai atkarībā no piegādes sezonas, kādā dalībvalstī vai apgabalā nav iespējams reģistrēt cenas pietiekamam skaitam liemeņu, kas pieder vienai vai vairākām klasēm, kas minētas 1. panta 1. punktā, tad Komisija drīkst izmantot pēdējās cenas, kas reģistrētas minētajai klasei vai klasēm pirms šā notikuma, un ja šāda situācija turpinās vairāk nekā divas nedēļas pēc kārtas, tad Komisija, cenu reģistrācijas mērķiem, drīkst nolemt par konkrētās klases vai klašu pagaidu atcelšanu un par tādu klašu novērtējuma vai novērtējumu atkārtotu pagaidu sadali. 5. pants 1. Katrai noteiktai kategorijai: a) vidējā Kopienas cena katrai uzbūves un tauku klasei, kas minēta 1. panta 1. punktā, ir šai klasei reģistrēto valsts tirgus cenu vidējais vērtējums. Vērtējumu pamato uz to nokaušanu procentuālo daļu, kas izdarīta šajā klasē katrā dalībvalstī attiecībā pret kopējo nokaušanu skaitu attiecīgajā klasē visā Kopienā; b) vidējā Kopienas cena katrai uzbūves klasei ir vidējais vērtējums no vidējām Kopienas cenām tai tauku klasei, kas sastāda to uzbūves klasi, un vērtējumu pamato uz nokaušanu procentuālo daļu katrā tauku klasē attiecībā pret kopējo nokaušanu skaitu attiecīgajā uzbūves klasē visā Kopienā; c) vidējā Kopienas cena ir vidējais vērtējums no vidējām Kopienas cenām, kas minētas a) apakšpunktā, un vērtējumu pamato uz nokaušanu, kas izdarīta katrā klasē, kas minētas a) apakšpunktā, proporcionālo daļu attiecībā pret kopējo nokaušanu skaitu Kopienā tajā kategorijā. 2. Vidējā Kopienas cena visām kategorijām kopā ir vidējais vērtējums no vidējām cenām, kas minētas 1. punkta c) apakšpunktā, un tādu vērtējumu pamato uz katras kategorijas proporcionālo attiecību pret kopējo nokauto pieaugušo liellopu skaitu Kopienā. 3. Vērtēšanas faktorus periodiski pārskata, lai ņemtu vērā tendences, kas reģistrētas valsts un Kopienas līmenī. 6. pants Dalībvalstis līdz 1996. gada 1. jūlijam un pēc tam līdz katra gada 15. aprīlim nosūta Komisijai: a) konfidenciālu to lopkautuvju sarakstu, kas reģistrē cenas, vai nu ievērojot 2. panta 1. punkta a) vai b) apakšpunktu, norādot katras lopkautuves pieaugušo liellopu caurlaidspēju, kas izteikta liemeņu skaitā un, ja iespējams, tonnās, par iepriekšējo kalendāro gadu; b) konfidenciālu to fizisko vai juridisko personu sarakstu, kas reģistrē cenas, vai nu ievērojot 2. panta 1. punkta c) vai d) apakšpunktu, norādot pieaugušo liellopu skaitu, kas, ja iespējams, izteikts arī liemeņu tonnās, ko tās ir nosūtījušas uz nokaušanu iepriekšējā kalendārajā gadā; un c) to apgabalu sarakstu, par kuriem ir reģistrētas cenas, un katram pievienotu vērtējumu, ievērojot 3. panta 4. punkta d) apakšpunktu. 7. pants Dalībvalstis veic visus vajadzīgos pasākumus: - lai nodrošinātu paziņoto cenu precizitāti, - lai nodrošinātu, ka tiek piemēroti visi šīs regulas noteikumi, un - lai sodītu jebkuru šīs regulas noteikumu pārkāpumu. 8. pants Regulu (EEK) Nr. 3310/86 atceļ no 1996. gada 1. jūlija. 9. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. To piemēro cenām, kas reģistrētas no nedēļas, kura sākas 1996. gada 1. jūlijā. Šī regula uzliek saistības kopumā un ir tieši piemērojama visās dalībvalstīs. Briselē, 1996. gada 16. februārī Komisijas vārdā — Komisijas loceklis Franz Fischler [1] OV L 182, 3.7.1987., 29. lpp. [2] OV L 67, 11.3.1982., 23. lpp. [3] OV L 190, 30.7.1993., 9. lpp. [4] OV L 123, 7.5.1981., 3. lpp. [5] OV L 106, 26.4.1991., 2. lpp. [6] OV L 305, 31.10.1986., 28. lpp. [7] OV L 190, 30.7.1993., 8. lpp. --------------------------------------------------